בס"ד

**השיר "אי" זלדה**

**שיעור מגמה**

**עפרה סמט**

**לפני השיעור:**

השיר "אי " הוא הזדמנות יוצאת דופן לדבר על דברים אישיים ואינטימיים- שהם בין האדם לבוראו.

נכין מרחב נייטרלי ומזמין:עדיף כיתה אחרת, או חדר סדנאות אם קיים בבית הספר, שנותן תחושה אחרת.

**פתיחת השיעור**

נכין מראש גיליונות נייר של a3 וצבעי מים , וכל תלמיד יתפוס את מקומו.

המשימה שתינתן- לצייר המשך למשפט-

 "רק המחשבה על אלוקים היא...."

נשים מוזיקת רקע נעימה, וניתן לתלמידים לעבוד, כעשר דקות אולי אפילו רבע שעה.

בסיום, כל תלמיד יניח את העבודה שלו במרכז המעגל מבלי לסמן אותה.

נערוך סבב, בו כל אחד יבחר תמונה אחרת שמתאימה בעיניו להשלמת המשפט ויסביר מדוע בחר בה.

בשלב זה, יתעוררו אמירות והתייחסויות שונות לקשר בינינו לבין אלוקים, שניתן למנף לשיח עמוק-

מתי אנחנו חושבים על אלוקים אם בכלל?

מתי אנחנו חשים קרבת אלוקים ומתי ריחוק?

מה עוזר לנו לחוש את קרבת אלוקים?

האם קרבת אלוקים היא דבר שנותן כח עבורכם?

נחלק את מילות השיר השלם, ונקרא אותו פעמיים.

נסביר כי בעצם ציירנו תמונה , אבל גם זלדה (שהיתה ציירת) ציירה תמונה , תמונה במילים, מעין אימאג'.

כל השיר נשען על המטאפורה החזקה הזאת.

נאסוף תגובות לשיר מהתלמידים, ונעבור ללימוד קלאסי

 משימת סימון. התלמידים יסמנו את המילים הבאות:

1. מילים שחוזרות על עצמן
2. מילים שקשורות לטבע
3. אנאפורה
4. ניגודים
5. ישלימו את המשפט: שמתי לב ש...

במאמרים המצורפים מובאים רוב ענייני התוכן ודרכי העיצוב שבשיר.

**לקראת סיום השיעור:**

נקרא את הקטע מתוך מקימי של נעה ירון דיין:

אני נשענת על אדן החלון שלי, המרופט... הקולות מהסלון מתרחקים ממני. מולי החלון של הגברת חיה שפירא, השכנה... לאט לאט אני מתחילה לרחם על עצמי, תגידי עלמה, מה יהיה עליך... אולי אני רוצה לעצור לרגע, סתם להתיאש לי, כמו שאני רגילה? אני לבד באמצע המטבח, והנה הדמעות האלה המוכרות... השם, מה אתה רוצה ממני? תן לי כוח. אל תתן לי ליפול. תהיה איתי. בבקשה. תן לי סימן שזה בסדר. שאתה כאן איתי. שאני לא לבד. הדמעות שוטפות לי את הפנים. מדהים לגלות שהאויב הכי גדול שלי נמצא בתוכי. מקשיב לכל הספקות. צועק לי באוזן, את עוד פעם טועה! מה נראה לך שראית? אור? איזה אור? את מדברת שטויות! זה לא כלום. את לא כלום. שעות הוא יכול ללהג ככה, להבהיל אותי מעצמי. **אבל יש בתוכי עוד קול, שרק בזמן האחרון התחלתי לשמוע אותו, לוחש לי בשקט בשקט שיש סיכוי. שאפשר.**

אני מתחילה להתפלל, או איך שלא קוראים לזה.

**השם, תעזור לי לשמוע אותך בתוך כל הצעקות והרעש הכבד שבתוכי. תן לי סימן שאני הולכת בדרך נכונה. אם אתה פה ואתה גדול כל כך ויכול הכל ומחכה רק לי שאתקרב אליך, אז תן לי סימן קטן. קטנטן. אני לא יכולה יותר. אני מרגישה שנשמטת לי האחיזה. בבקשה, תן לי סימן.**

ואז, בצהרים של יום שלישי, בלי ברקים ורעמים ומרכבות אש, סתם ככה, באמצע המטבח, בקול דממה דקה השם בחר לגעת בי בפעם הראשונה... פתאום אני מרגישה אותו. קרוב לידי... מטפס ועולה בי גל. ממלא אותי ב... מה זה בכלל הדבר הזה? יש לזה שם בעולם? אהבה? ממלא אותי באהבה? המילה אהבה קטנה על זה, אבל מילא שזאת תהיה המילה. אהבה, דליים של אהבה שופך עלי. ושופך ושופך, ואני מתמלאת. מרגישה אהובה כמו שאף פעם לא הרגשתי. ממלא אותי בטחון ואמונה ושמחה וקרבה. ממלא את כל החסרונות כולם, ואני לרגע שלמה...

אני פוקחת עיניים. אותו מטבח. אותה מוזנחות מעבר לחלון, אותה עלמה קטנה. אבל אני כבר לא לבד. אני מרגישה אותו, אני קרובה אליו פתאום וזה לא דמיון. הכל שלם, מושגח. וכל דבר מונח בדיוק במקומו. אני עוצמת עיניים לאט, רוצה להיעלם בתוך הטוב הזה. מבקשת שהעולם יעצור, שלא ייגמרו השלמות והקרבה הזו לעולם.

 **בפעם הראשונה בחיי אני יודעת בידיעה ברורה בתוכי, בעומק הנשמה, שיהיה בסדר, יהיה טוב, ואין פחד. ה' איתי בצרה שלי. וגם לו צר, והוא בוכה איתי וצוחק איתי. הוא שומר עלי ואוהב אותי. הוא יעזור לי להתקלף מכל הקליפות. ולשבור את כל החומות. ולהיוולד מחדש. אני יודעת. לרגע אחד של גילוי, כל- כולי יודעת.**

(נועה ירון- דיין, מקימי, עמ' 194-200)

נבקש מהתלמידים למצוא נקודות דמיון בין הקטע מהספר, לשיר.

**סיום:**

נצפה בהתייחסות של זלדה אל אלוקים מתוך הסרט "אישה פשוטה זלדה": מדקה 32

נראה כי זהו אחד הנושאים הבולטים בשירתה.

שירים נוספים של זלדה העוסקים בקשר עם אלוקים:

.משירי הילדות, בלילה ההוא, ארנים נדהמי שמש, שלומי, לא ארחף בחלל, באותו ליל כוכבים, כל הלילה בכיתי, שבת וחול, עם סבי, מהיכל להיכל

בכיתת מגמה כדאי לחלק לכל זוג תלמידים שיר אחד. לבקש מהם למצוא ולפענח את היחס לאלוקים בשיר, וניתו גם למצוא אמצעי עיצוב בולט